Peeter Tulviste

Peeter Tulviste (28. oktoober 1945 Tallinn – 11. märts 2017) oli Eesti psühholoog ja poliitik, akadeemik ning Tartu Ülikooli rektor ja professor. 

Alates suvest 1992 oli Tulviste Tartu Ülikooli prorektor ja aastatel 1993–1998 Tartu ülikooli rektor. Tema ametiaega jäi ülikooli ümberkujundamine nõukogudeaegsest kõrgkoolist tänapäevaseks teadusülikooliks.

Ta õpetas mõtlemispsühholoogiat, kultuuriti võrdlevat psühholoogiat ja psühholoogia ajalugu ning uuris mõtlemise arengu sõltuvust kultuurist. Avaldas üle saja teadustöö.

1994. aastast oli ta Eesti Teaduste Akadeemia liige. Sealjuures oli ta aastatel 1994–2004 akadeemia asepresident ning 1994–1999 ja 2004–2009 juhatas akadeemia humanitaar- ja sotsiaalteaduste osakonda.

Tulviste oli Riigikogu X ja XI koosseisu liige ning kuulus Tartu linnavolikokku. 2001. aastal osales Tulviste kandidaadina ka Eesti Vabariigi presidendi valimistel. Oli erakond Isamaa liige.

Kuulus Kaitseliidu Tartu maleva Akadeemilisse malevkonda. Oli Mustpeade vennaskonna liige, Rotary klubi liige ja Eesti Üliõpilaste Seltsi vilistlane.

Elulugu

Haridus
Peeter Tulviste on lõpetanud Tallinna 10. Keskkooli 1964 ning Moskva Riikliku Ülikooli psühholoogia erialal 1969. 1975 sai ta samas psühholoogiakandidaadi kraadi ning 1987 psühholoogiadoktori kraadi, tema kandidaaditöö teema oli "О социально-историческом развитии познавательных процессов: на материале зарубежных экспериментально-психологических исследований" ("Tunnetusprotsesside sotsiaal-ajaloolisest arengust: välismaiste eksperimentaal-psühholoogiliste uurimuste materjali põhjal") ning doktoritöö teema "Культурно-историческое развитие вербального мышления" ("Verbaalse mõtlemise kultuuriline ja ajalooline areng"). Tulviste juhendaja ja mentor Moskva Riiklikus Ülikoolis oli Aleksandr Luria.

Töökäik
Tulviste oli Tartu Ülikoolis insener 1969–1971, loogika ja psühholoogia kateedri õpetaja 1974–1975, vanemõpetaja 1975–1978 ja dotsent 1978–1988 ning alates 1988. aastast oli ta TÜ psühholoogia kateedri professor.

Ta oli külalisteadur Clarki Ülikoolis 1989 ja külalisprofessor 1990–1991, TÜ psühholoogia kateedri juhataja 1988–1992, Tartu Ülikooli filosoofiateaduskonna korraldajadekaan 1991–1993, 1992 külalisprofessor Hamburgi Ülikooli germanistika instituudis Saksamaal.

Tulviste oli TÜ teadusprorektor 1992–1993 ja Tartu Ülikooli rektor 1993–1998, Eesti Teaduste Akadeemia asepresident 1994–2004 ning Kaitseväe Ühendatud Õppeasutuste ülema haridus- ja teadusnõunik 2002–2003.

Ta oli Tartu Ülikooli kultuuripsühholoogia erakorraline professor ning Eesti Teaduste Akadeemia humanitaar- ja sotsiaalteaduste osakonna juhataja. Lisaks on ta täitnud Eesti Teaduste Akadeemia kateedrijuhataja ja filosoofiateaduskonna korraldajadekaani ülesandeid.

Ta on Taimõri, Kesk-Aasia ja mujal asuvate koolihariduseta täiskasvanute inimeste uurimiseks korraldanud välisekspeditsioone. Ta on üliõpilasi juhendanud mitmete väitekirjade ja bakalaureustööde koostamisel.

Poliitiline tegevus
Aastal 1980 kirjutas Peeter Tulviste alla 40 kirjale.

2001. aastal osales Tulviste kandidaadina Eesti Vabariigi presidendi valimistel. Ta kogus Valimiskogus esimeses voorus 89 häält ja jäi Arnold Rüütli ja Toomas Savi järel kolmandaks.

Peeter Tulviste oli 1999–2001 Tartu Linnavolikogu esimees ning 2003–2011 X Riigikogu ja XI Riigikogu liige. Tartu Linnavolikogu liige oli ta 1999. aastast 2017. aasta kümnenda nädalani, mil ta lahkus sealt omal soovil. Ta oli Isamaa ja Res Publica Liidu liige alates 1999.

Ühiskondlik tegevus

Tulviste oli Eesti Teadus- ja Arendusnõukogu aseesimees 1994–1998, Eesti Euroopa Liikumise president, juhatuse liige 2000–2002.

Tulviste oli Euroopa Teaduste ja Kunstide Akadeemia liige alates 1995, New Yorgi Teaduste Akadeemia liige alates 1996 ning Venemaa Kasvatus- ja Sotsiaalteaduste Akadeemia liige, Greifswaldi ülikooli nõukogu liige, Helsingi Ülikooli Aleksandri Instituudi nõukogu liige alates 1998, Soome Kirjanduse Seltsi kirjavahetajaliige alates 2002, Eesti Rahvusraamatukogu nõukogu esimees alates 2004, Eesti Põllumajandusülikooli kuratooriumi liige ning Kaitseliidu vanematekogu liige alates 2001.

Ta oli Eesti Psühholoogide Liidu liige alates 1988, Tartu Ülikooli ajalookomisjoni liige alates 1998 ja esimees 1998–2005, Eesti Kirjanduse Seltsi liige alates 1998 ja esimees 1998–2003, teaduse ja kultuuri sihtasutuse Domus Dorpatensis nõukogu liige alates 2002, Haridus- ja Teadusministeeriumi teaduspoliitika komisjoni liige alates 2004, Kaitseministeeriumi teaduskomisjoni esimees alates 2005, Kaitseväe Ühendatud Õppeasutuste nõunike kogu liige, Kristjan Jaagu stipendiumikomisjoni liige, Uku Masingu Kolleegiumi liige ning Villem Reimani Kolleegiumi liige. Ta oli Tartu Ülikooli Kliinikumi Lastefondi nõukogu liige.

Ta oli Mustpeade vennaskonna liige ja Eesti Üliõpilaste Seltsi vilistlane.

Ta on taasasutanud Kaitseliidu Tartu maleva Akadeemilise malevkonna.

Tegevus väljaannete toimetustes
Ta oli ajakirja Akadeemia toimetuskolleegiumi liige ning alates 2008 ka "TEA entsüklopeedia" akadeemilise kolleegiumi esimees. Ta oli ajakirja Journal of Russian and East European Psychology toimetuskolleegiumi liige. Ta oli kirjastuse Ilmamaa nõukogu liige.

Akadeemiku ja bibliofiilina oli ta raamatusarja "Eesti mälu" nõustaja.

Isiklikku ja surm
Abiellus aastal 1979 Tiia Tulvistega. Abielust sündis kaks last: poeg Jaan (1980) ja tütar Epp (1981). 1990ndate keskel oli tal suhe Katri Raikiga.

Peeter Tulviste suri 2017. aasta 11. märtsi hommikul raske haiguse tõttu. Ta on maetud Raadi kalmistule.

Teoseid 
 "Mõtlemise muutumisest ajaloos", Tallinn: Valgus, 1984 (ilmunud ka lätikeelses tõlkes: "Par domāšanas izmaiņām vēsturē", tõlkinud Laimis Rācenājs, Rīga: Avots, 1990)
 "Rektoriraamat: artikleid, sõnavõtte, intervjuusid", Tartu: Tartu Ülikooli Kirjastus, 1998, ISBN 9985563360
 "Ülikoolinaljad: tudengid, professorid ja teised", Tartu: Ilmamaa, 2001, ISBN 9789985770221

Tõlketeoseid 
 Robert Musil, "Kolm naist", Loomingu Raamatukogu 12/13, 1972
 Albert Schweitzer, "Aukartus elu ees", Loomingu Raamatukogu 46, 1972
 Hans Magnus Enzensberger, "Luulet neile, kes luulet ei loe", Tallinn: Eesti Raamat, 1974
 Peter Bichsel, "Ameerikat ei ole olemas", Tallinn: Eesti Raamat, 1976 (2. trükk Tartu: Ilmamaa, 1999)
 Igor Kon, "Interdistsiplinaarne seksuoloogia", Tallinn: Valgus, 1987
 Lev Võgotski, "Mõtlemine ja kõne", Tallinn: Ilmamaa, 2014

Tunnustus 
 1995 Rootsi Kuningliku Põhjatähe Ordeni I klass
 1997 Pärnumaa vapimärk (Tartu Ülikooli rektor, Tartu Ülikooli Pärnu kolledži idee toetaja ja teostaja 1997. aastal)
 1998 Riigivapi IV klassi teenetemärk
 1998 Voroneži Riikliku Ülikooli audoktor
 1998 Kaitseliidu Tartu maleva teenetemärk
 2002 Kaitseliidu Valgeristi III klassi teenetemärk
2003 Tartu medal
 2005 Tartu Ülikooli Sihtasutuse raefondi preemia
 2006 Riigivapi III klassi teenetemärk
 Poola Meditsiiniakadeemia audoktor
Eesti Teadusliku Seltsi Rootsis Lõuna-Rootsi osakonna auliige
 2015 Tartu linna aukodanik ja Tartu Suurtähe kavaler
 2015 Kaitseliidu Valgeristi I klassi teenetemärk

Mälestuse jäädvustamine 
2015. aastal paigaldati Tartusse Toomemäele Peeter Tulviste nimeline pink. 2017. aastal korraldati Tartu Ülikooli kohvikus Peeter Tulviste mälestusõhtu.

Tulviste mälestuse jäädvustamiseks loodi Professor Peeter Tulviste mälestusfond.

Viited

Kirjandus 
 Rektoriraamat: artikleid, sõnavõtte, intervjuusid. Tartu 1998. ISBN 9985563360
 Vademecum. Peeter Tulviste. Koostanud Mihkel Mutt. Tartu 2001. ISBN 9985770331

Välislingid 

 Lühitutvustus Eesti Teaduste Akadeemia saidil
 Lühitutvustus Riigikogu lehel
 Tutvustus Tartu Ülikooli Muuseumi lehel
 
 Peeter Tulviste saates "Kukul külas", 15. veebruar 2004, 1. osa, WMA fail, 2. osa, WMA fail
 Peeter Tulviste Ööülikoolis
 Peeter Tulviste: Nõukogude ajast uuristatud usaldus, EPL, 31. oktoober 2008
 Teet Korsten. Peeter Tulviste: "Karastus muutustes on meie eelis", Põhjarannik, 9. aprill 2009
 FOTOD | Peeter Tulviste saadeti viimsele teekonnale, Õhtuleht, 18. märts 2017
 Kaitseväe ühendatud õppeasutused. KVÜÕA: Peeter Tulvistele roll kaitseväe ohvitserkonna kujundamisel oli märkimisväärne, Postimees, 18. märts 2017
 Pildid: Tartu jättis hüvasti Peeter Tulvistega, Tartu Postimees, 18. märts 2017
 FOTOD: Akadeemik Peeter Tulviste saadeti Tartust viimsele teekonnale, Delfi, 18. märts 2017
 Merilin Pärli. Peeter Tulviste saadeti Tartus viimsele teekonnale, ERR, 18. märts 2017
 Aivar Kull, "Mõeldes Peeter Tulvistele" (mälestuskilde), ERR Kultuuriportaal 9. detsember 2019

Eesti psühholoogid
Tallinna Nõmme Gümnaasiumi vilistlased
Moskva Riikliku Ülikooli vilistlased
Eesti Üliõpilaste Seltsi liikmed
Tartu Ülikooli professorid
Tartu Ülikooli rektorid
Isamaa ja Res Publica Liidu poliitikud
X Riigikogu liikmed
XI Riigikogu liikmed
Riigivapi III klassi teenetemärgi kavalerid
Riigivapi IV klassi teenetemärgi kavalerid
Tartu aukodanikud
Eesti Teaduste Akadeemia liikmed
Kaitseliidu Tartu maleva liikmed
Tallinna Mustpeade vennaskonna liikmed
Vana-Jaani kalmistule maetud
Sündinud 1945
Surnud 2017